ΕΙΣΗΓΗΣΗ ΠΡΟΕΔΡΟΥ ΠΟΕΔΗΝ

ΜΙΧΑΛΗ ΓΙΑΝΝΑΚΟΥ

ΣΤΟ 14ο ΣΥΝΕΔΡΙΟ ΤΗΣ ΠΟΕΔΗΝ

Φίλοι προσκεκλημένοι,

Συναδέλφισσες – Συνάδελφοι,

Σας καλωσορίζουμε στο 14ο Εκλογοαπολογιστικό Συνέδριο της Πανελλήνιας Ομοσπονδίας Εργαζομένων στις Δημόσιες Μονάδες Υγείας και Πρόνοιας.

Ξεκινάμε σήμερα τις εργασίες του παραδίδοντας την εντολή Διοίκησης που είχαμε τα τρία τελευταία χρόνια, βέβαιοι ότι εξαντλήσαμε κάθε μορφή δράσης, σχεδόν ομόφωνα, για να ανατρέψουμε τις βάρβαρες Μνημονιακές Πολιτικές.

40.000 εργαζόμενοι ψήφισαν στις εκλογές που οργάνωσαν τα Πρωτοβάθμια Σωματεία. Ίσος αριθμός με το 13ο Συνέδριο αν και αποχώρησαν προς συνταξιοδότηση 15.000 επιβεβαιώνοντας τον υψηλό βαθμό συσπείρωσης που διαθέτουμε και την εμπιστοσύνη στη δράση της Ομοσπονδίας.

Περιμένουν από εμάς να χαράξουμε τη πορεία ανάκτησης των απωλειών μέσα από γόνιμες αντιπαραθέσεις και δημοκρατικό διάλογο.

Δεν μας αρκεί ο σημερινός χάρτης των κοινωνικών δικαιωμάτων, όπως έχει διαμορφωθεί από τη ΜΝΗΜΟΝΙΑΚΗ ΛΑΙΛΑΠΑ για να μηδενίσουμε το κοντέρ και να ξεκινήσουμε από την αρχή, σαν να μη συνέβη τίποτα.

Οι συνθήκες της Ευρωπαϊκής Ένωσης και οι δρακόντειοι μηχανισμοί παρακολούθησης επιβάλλουν στις χώρες μέλη της Ευρωπαϊκής Ένωσης ανεξαρτήτως εάν βρίσκονται σε ΜΝΗΜΟΝΙΑ ή όχι την άσκηση Νεοφιλελεύθερων Πολιτικών γι’ αυτό και οι προϋπολογισμοί τους υπόκεινται σε ενδελεχή έλεγχο κατά τη κατάρτιση και την εκτέλεση. Οι συμβιβασμένες κυβερνήσεις βρίσκονται σε διατεταγμένη υπηρεσία από τους επιχειρηματικούς και χρηματιστηριακούς ομίλους να δημιουργούν ευνοϊκό οικονομικό και πολιτικό περιβάλλον ώστε να συγκεντρώνουν με γοργό ρυθμό τον παραγόμενο πλούτο.

Οι δαπάνες για την κοινωνική συνοχή θεωρούνται περιττές.

Τα Δημόσια Κοινωνικά Αγαθά μετατρέπονται σε εμπορεύσιμα καταναλωτικά προϊόντα και οι πολίτες καλούνται να τα αγοράζουν. Όσοι έχουν τη δυνατότητα οι υπόλοιποι στα αζήτητα ή την φιλανθρωπία. Για την υλοποίηση των νεοφιλελεύθερων πολιτικών απαξιώνεται, συρρικνώνεται, ιδιωτικοποιείται ο Δημόσιος Τομέας, ελαστικοποιούνται οι εργασιακές σχέσεις και δημιουργούνται συνθήκες εργασιακής ανασφάλειας προκειμένου να είναι ευκολότερα χειραγωγίσιμος.

Ανεξάρτητα του τρόπου που θα δανείζεται η χώρα το προσεχές διάστημα (ΤΡΟΪΚΑ, αγορές, χαλαρή πιστωτική γραμμή) στο τραπέζι της διαπραγμάτευσης συνεχίζει να βρίσκεται ότι μας έχει απομείνει από Εργασιακά – Συνδικαλιστικά – Ασφαλιστικά – Μισθολογικά και Κοινωνικά Δικαιώματα.

Η σχηματισθείσα κυβέρνηση που προέκυψε από τις εκλογές της 25ης Ιανουαρίου θα κριθεί με βάση την κάλυψη των κοινωνικών αναγκών και όχι με βάση τον επικοινωνιακό τσαμπουκά κατά τη διαπραγμάτευση ειδικά αν καταλήξει να φορτωθούμε στις πλάτες μας νέα δυσμενή μέτρα, όπως και εάν βαπτισθούν και μάλιστα σε δόσεις μετά την κάθε αξιολόγηση.

Εκτελείται ο προϋπολογισμός του τρέχοντος έτους με τον οποίο παρατείνεται η λιτότητα και μειώνονται περαιτέρω οι κοινωνικές δαπάνες αν και δεν περιλαμβάνει τις νέες απαιτήσεις της ΤΡΟΙΚΑΣ.

Η νέα κυβέρνηση κρίνεται και με βάση τη διόρθωση των κοινωνικών δεικτών του τρέχοντος προϋπολογισμού.

**Τα Ασφαλιστικά Ταμεία καταρρέουν από την εισφοροδιαφυγή, την εισφοροκλοπή, το κούρεμα αποθεματικών, την υψηλή ανεργία, την μείωση των εργοδοτικών εισφορών, την κατάργηση των κοινωνικών πόρων. Η περιουσία τους απομειώθηκε από 26δις το έτος 2009 στα 3,5δις εφέτος. Η κρατική χρηματοδότηση μειώθηκε στο μισό εφέτος από 16δις που ήταν το έτος 2012.**

Η κυβέρνηση βάζει στην προκρούστεια με τις πολιτικές της τα ασφαλιστικά ταμεία και μετά αγωνίζεται δήθεν να τα σώσει. Υποτίθεται ότι τα σώζει με μείωση των συντάξεων, αύξηση των ορίων ηλικίας και των προϋποθέσεων συνταξιοδότησης. Με το email στους δανειστές περιέγραψε το μέλλον της κοινωνικής ασφάλισης.

Το κράτος θα εγγυάται τη βασική σύνταξη των 360 ευρώ. Οι επιπλέον παροχές παραπέμπονται σε επαγγελματικά ή ιδιωτικά ταμεία. Εξάλλου ήδη ισχύει η ρήτρα μηδενικών ελλειμμάτων και από 1/1/2015 η σύνταξη υπολογίζεται σε βασική και αναλογική.

Παρεμβήκαμε και δεν τροποποιήθηκαν τα μεταβατικά μειωμένα όρια ηλικίας όπως προέβλεπαν οι συνταξιολόγοι. Χορηγείτε προκαταβολή 50% της σύνταξης και επιστρέφουν στην εργασία όσοι παραιτήθηκαν χωρίς να δικαιούνται σύνταξη. Εκδώσαμε ασφαλιστικό οδηγό, απαντήσαμε σε γραπτές ερωτήσεις και ενημερώσαμε τους συναδέλφους σε μαζικές συγκεντρώσεις.

**Εκδόθηκαν οι Υπουργικές Αποφάσεις ένταξης πολλών επαγγελμάτων Υγείας και Πρόνοιας στα ΒΑΕ, χωρίς όμως συνταξιοδοτικό ή εργασιακό όφελος.**

Βασικό αίτημα στις διεκδικήσεις μας είναι η ένταξη στα ΒΑΕ χωρίς επασφάλιστρο. Ειδικά των εργαζομένων με πρόσληψη μετά την 1/1/1993 που είναι οι μεγάλοι χαμένοι των ασφαλιστικών αλλαγών. Οι προσληφθέντες στο Δημόσιο μετά την 1/1/2011 εντάσσονται στο ΙΚΑ και ως εκ τούτω στα ΒΑΕ.

**Στα τέσσερα Μνημονιακά έτη οι απώλειες των εισοδημάτων των εργαζομένων στην Υγεία και την Πρόνοια ξεπέρασε το 50% άμεσα (μισθολογικές) και έμμεσα (φορολογικές επιβαρύνσεις, χαράτσια).**

Η βαθμολογική και ως εκ τούτου η μισθολογική προαγωγή είναι παγωμένη από την ημερομηνία κατάταξης (1/11/2011) όπως επίσης και οι άλλες παροχές που προβλέπει το μισθολόγιο. Το Επίδομα Επικίνδυνης και Ανθυγιεινής Εργασίας αντικατέστησε το Νοσοκομειακό Επίδομα στο μισό του ύψος και όχι στο σύνολο των εργαζομένων

Με αίολα ερωτήματα Διοικήσεων προς το Γενικό Λογιστήριο του Κράτους αποκλείστηκαν κλάδοι εργαζομένων που είναι δικαιούχοι. Με παρεμβάσεις μας προς το Γενικό Λογιστήριο αποκαταστήσαμε αδικίες. Με το Ν.4235/2014 άνοιξε για ένα εξάμηνο η διαδικασία διόρθωσης αδικιών στο Επίδομα. Καταθέσαμε ρεαλιστική πρόταση διπλασιασμού και χορήγηση στο σύνολο του προσωπικού με κατηγοριοποίηση.

Εργαλείο νέων μισθολογικών περικοπών ήταν η Αξιολόγηση. Η κυβέρνηση ανακοίνωσε καθιέρωση ατομικών μισθών, κλαδικά Μισθολόγια με νέες μεγάλες μειώσεις. Το αποτρέψαμε.

**Με το Νέο Μισθολόγιο οι πρόσθετες αμοιβές (νυκτερινά, αργίες, υπερωρίες) κατάντησαν ψίχουλα από την μείωση του ωρομισθίου (1 προς 280 του βασικού μισθού).**

Παρά ταύτα οφείλονται δεδουλευμένα πολλών μηνών του τρέχοντος και παρελθόντων ετών. Πολλά Νοσοκομεία πληρώνουν με οριζόντιες περικοπές τα δεδουλευμένα έως και 50%. Αυτό συμβαίνει εξαιτίας της μείωσης του ετήσιου κονδυλίου στο μισό σε σχέση με το έτος 2010, αλλά και της άνισης κατανομής μεταξύ των Νοσοκομείων. Παρεμβήκαμε άμεσα και με θεσμική παρέμβαση εξασφαλίσαμε την εξόφληση των οφειλόμενων από 1-1-2012 έως 31-12-2014.

**Τα Νοσοκομεία υποφέρουν από την υποχρηματοδότηση και την υποστελέχωση.**

**Οι δαπάνες κατρακυλάνε χρόνο με το χρόνο κάτω του 7% του ΑΕΠ που συρρικνώθηκε κατά 25% την περίοδο των ΜΝΗΜΟΝΙΩΝ.**

Οι λειτουργικές δαπάνες των Νοσοκομείων μειώθηκαν τα τέσσερα τελευταία έτη 60%.

Είναι εμφανείς οι δυσχέρειες στην παροχή των υπηρεσιών αφού οι Μονάδες Υγείας αδυνατούν να προμηθευτούν βασικά είδη, υγειονομικό και φαρμακευτικό υλικό.

**Το προσωπικό βρίσκεται κάτω των ορίων ασφαλείας. Αποχώρησαν προς συνταξιοδότηση 15.000 και δεν έχει προσληφθεί ούτε ένας τα τέσσερα τελευταία έτη. Δεν τηρήθηκε καν η μνημονιακή δέσμευση για κάθε πέντε αποχωρήσεις, μια πρόσληψη.**

25.000 οργανικές θέσεις είναι κενές σε οργανισμούς που συστήθηκαν σύμφωνα με τις μνημονιακές δεσμεύσεις με καταργήσεις 880 κλινικών, 10.000 κλινών και 30.000 οργανικών θέσεων, με συντελεστή 2,4 για κάθε κλίνη και όχι 3 όπως προβλέπει το ΠΔ 86/1987 «Ενιαίο πλαίσιο Οργάνωσης Νοσοκομείων».

1 στις 3 οργανικές θέσεις είναι κενές.

Ο ΕΟΠΥΥ με τη ψευτομεταρρύθμιση της Πρωτοβάθμιας Περίθαλψης μετατράπηκε σε αγοραστή των υπηρεσιών κατευθύνοντας το σύνολο των κουτσουρεμένων πόρων προς τα ιδιωτικά συμφέροντα της υγείας.

Οι πολίτες πληρώνουν από τη τσέπη τους την Πρωτοβάθμια Ιατροφαρμακευτική Περίθαλψη. Το Βιβλιάριο Ασθενείας έγινε κουρελόχαρτο.

Τα 2,5 εκατομμύρια ανασφάλιστων πολιτών παρέμειναν για μεγάλο διάστημα αποκλεισμένοι από το σύστημα. Ακόμη και τώρα ταλαιπωρούνται αφού δεν έχει προβλεφθεί το απαραίτητο κονδύλι.

Με τις ασκούμενες πολιτικές οι πολίτες βάζουν βαθιά το χέρι στην τσέπη και οι υπηρεσίες μετατρέπονται σε ανταποδοτικές – ανταγωνιστικές. Μνημονιακή Δέσμευση ήταν να αποτιμώνται στη πραγματική τους αξία συμπεριλαμβανομένου και του μισθολογικού κόστους και οι πολίτες να καλούνται να πληρώνουν εξολοκλήρου. Όσοι έχουν. Οι υπόλοιποι στα αζήτητα ή στη φιλανθρωπία.

Οι Μνημονιακές κυβερνήσεις με τις Νομοθετικές παρεμβάσεις και τις πολιτικές πρωτοβουλίες υπηρέτησαν ακριβώς αυτόν το σκοπό.

**Η θεσμοθέτηση της ΕΣΑΝ Α.Ε. που θα λειτουργήσει πιλοτικά το δεύτερο εξάμηνο του τρέχοντος έτους έχει αποκλειστική αρμοδιότητα να ενισχύει προνομιακά τα ιδιωτικά επιχειρηματικά συμφέροντα της υγείας σε βάρος των Δημόσιων Νοσοκομείων.**

Είναι πολυμετοχική εταιρεία που σταδιακά θα καταλήξει στο χρηματιστήριο και η πλειοψηφία των μετοχών στους ιδιώτες επιχειρηματίες της υγείας.

Το μαγαζί της Υγείας είναι η ταφόπλακα του ΕΣΥ.

Το Κράτος θα ξεφορτωθεί τις λειτουργικές δαπάνες και το κόστος μισθοδοσίας του προσωπικού. Η εταιρεία θα αποφασίζει νέες μισθολογικές απώλειες, περαιτέρω ελαστικοποιήση των εργασιακών σχέσεων, ιδιωτικοποιήσεις υπηρεσιών και καταργήσεις μη ανταγωνιστικών Νοσοκομείων.

Την πολεμήσαμε με όλους τους φορείς της Υγείας.

Ο Ιατρικός Σύλλογος της Θεσσαλονίκης προσέτρεξε να πάρει απόφαση για αγορά μετοχών με αντισταθμιστικά οφέλη την κατάργηση της πλήρους και αποκλειστικής απασχόλησης των Ιατρών του ΕΣΥ.

**Την άνοιξη του έτους 2013 με την ανάληψη του Υπουργείου Υγείας από τον κο Γεωργιάδη ξεκίνησε η Μεταρρυθμιστική διάλυση του ΕΣΥ. καταργήθηκαν 8 Νοσοκομεία και τέθηκαν σε διαθεσιμότητα 1665 Υγειονομικοί Υπάλληλοι. Μικρά και μεσαία Νοσοκομεία τα οποία προσέφεραν προσιτές υπηρεσίες στους κατοίκους της περιοχής και αποφόρτιζαν την ζήτηση των μεγάλων Νοσοκομείων με τα οποία συνεφημέρευαν.**

Κινητοποιηθήκαμε και στηρίξαμε τις δράσεις των Πρωτοβάθμιων Σωματείων των καταργημένων Νοσοκομείων σε συνεργασία με τους φορείς και κατοίκους των περιοχών.

Καταγγείλαμε την συρρίκνωση του ΕΣΥ και αποκαλύψαμε τα ψέματα της κυβέρνησης για δήθεν αλλαγή του ρόλου τους. Παραμένουν έως σήμερα αναξιοποίητα κτίρια κουφάρια.

Οι ώρες αναμονής στα έκτακτα ιατρεία και τα ράντζα που αναπτύσσονται στα μεγάλα Νοσοκομεία της Αττικής και της Θεσσαλονίκης μετά την κατάργηση επιβεβαιώνουν τη προσφορά τους. Το προσωπικό που τέθηκε σε διαθεσιμότητα απορροφήθηκε σε άλλα Νοσοκομεία της Αττικής και Θεσσαλονίκης. Όμως 13 συνάδελφοι που υπηρετούσαν σε Νοσοκομεία της Θεσσαλονίκης διατέθηκαν σε Νοσοκομεία της Αττικής λόγω ενιαίας μοριοδότησης. Κάναμε παρεμβάσεις στους Υπουργούς Υγείας για την μετάταξή τους αλλά δεν ολοκληρώθηκε. Παραμένουν όμως σε Νοσοκομεία της Θεσσαλονίκης με μετακίνηση.

**Στο μάτι του κυκλώνα προς κατάργηση βρέθηκαν τα 50 διασυνδεόμενα Νοσοκομεία που απώλεσαν τη νομική τους μορφή και συγχωνεύτηκαν με άλλα Νοσοκομεία.** Μέσω της έκδοσης νέων οργανισμών συρρικνώθηκαν οι υπηρεσίες τους και προσωπικό με αποφάσεις των Διοικήσεων μεταφέρθηκε με υποχρεωτικές μετακινήσεις στα Νοσοκομεία Έδρες των Νομικών Προσώπων. Οργανώσαμε κινητοποιήσεις και στηρίξαμε κινητοποιήσεις των Πρωτοβάθμιων Σωματείων με τους φορείς και κατοίκους των περιοχών. Σώθηκαν τα Νοσοκομεία. Μάλιστα κάποια απομακρυσμένα αλλά και σε νησιωτικές περιοχές απέκτησαν πάλι τη νομική τους υπόσταση.

**Η απελθούσα κυβέρνηση εν μία νυκτί με νομοθετική παρέμβαση κατήργησε τον κλάδο των Οδηγών των Νοσοκομείων. Έθεσε εν συνόλω τους οδηγούς σε κλειστή διαθεσιμότητα ενός μήνα και τους μετέφερε στο ΕΚΑΒ.**

Προκλήθηκε λειτουργικό χάος στα Νοσοκομεία που το αναδείξαμε με πολυήμερες κινητοποιήσεις. Ο Υπουργός επεδίωκε την ιδιωτικοποίηση των δευτερογενών διακομιδών και μεταφορών και κάλυψη του ΕΚΑΒ με προσωπικό. Το ΕΚΑΒ στενάζει από την μεγάλη έλλειψη πληρωμάτων και Ασθενοφόρων.

Ο διαγωνισμός προμήθειας των Ασθενοφόρων κατάντησε το γεφύρι της Άρτας. Για την επίλυση του προβλήματος των ελλείψεων πληρωμάτων έκανε μια τρύπα στο νερό αφού σχεδόν όλοι οι πρώην Οδηγοί διατίθενται για τις ανάγκες των Νοσοκομείων.

Τα Νοσοκομεία ξεκίνησαν να εκχωρούν στον Ιδιωτικό Τομέα τις μεταφορές και τις διακομιδές.

Παρεμβήκαμε για την επίλυση των μειζόνων προβλημάτων του ΕΚΑΒ σε συνεργασία με τους Συλλόγους του ΕΚΑΒ. Δεν επιτρέψαμε την ιδιωτικοποίηση της προνοσοκομειακής φροντίδας.

**Εκδόθηκαν και επανεκδόθηκαν νέοι οργανισμοί στα Νοσοκομεία. Με βάση τους οργανισμούς καταργήθηκαν 880 κλινικές, 10.000 κλίνες και 30.000 οργανικές θέσεις.**

Παρεμβήκαμε με τα Πρωτοβάθμια Σωματεία για την διατήρηση του συντελεστή 3 για κάθε κλίνη, που προβλέπει το Προεδρικό Διάταγμα υπ’αριθμ.87/1986 «Ενιαίο Πλαίσιο Οργάνωσης των Νοσοκομείων». Τελικά συστήθηκαν οι Οργανισμοί με συντελεστή 2,4. Όλοι οι υπηρετούντες εργαζόμενοι καλύφθηκαν με οργανικές θέσεις. Αν και καταργήθηκαν οι κενές θέσεις στις υποστηρικτικές υπηρεσίες 30.000 οργανικές θέσεις παραμένουν κενές.

**Οι οργανισμοί προέβλεπαν προβαδίζουσα κατηγορία την ΠΕ σε σχέση με την ΤΕ στην επιλογή Προϊσταμένων Οργανικών Μονάδων, παραβιάζοντας τις νομοθετικές διατάξεις που προβλέπουν διαζευκτικό «ή».**

Οι παρεμβάσεις μας ήταν συνεχείς για επίλυση του μείζονος αυτού θέματος. Καταφέραμε με το Ν.4272/2014 να επανέλθει το διαζευκτικό «ή» για όλες τις υπηρεσίες. Η ΠΑΣΥΝΟ – ΕΝΕ δεν μπορεί να πανηγυρίζει γιατί η ρύθμιση αφορά το σύνολο των υπηρεσιών και όχι μόνο τη Νοσηλευτική Υπηρεσία.

**Οι προϊστάμενοι οργανικών μονάδων επιπέδου Διεύθυνσης και Υποδιεύθυνσης και η πλειονότητα των Προϊσταμένων Τμημάτων είναι τοποθετημένοι με ανάθεση με αποφάσεις των Διοικητών**, αφού δεν λειτούργησαν τα αρμόδια Υπηρεσιακά Συμβούλια Κρίσης. Ο λόγος προφανώς η εξυπηρέτηση των ημετέρων λόγω τις δραστικής περικοπής Προϊσταμένων Οργανικών Μονάδων.

Σε πολλές περιπτώσεις τα Πρωτοβάθμια Σωματεία κατήγγειλαν ως ρουσφετολογικές - κομματικές τις αναθέσεις επειδή δεν μοριοδοτήθηκαν οι υποψήφιοι σύμφωνα με το υπάρχον θεσμικό πλαίσιο.

Αναθέσεις Προϊσταμένων και κρίσεις από τα Πρωτοβάθμια Υπηρεσιακά Συμβούλια έγιναν ακόμη και τις ημέρες προκήρυξης των Βουλευτικών Εκλογών.

Στηρίξαμε τις δίκαιες καταγγελίες των Σωματείων και των υπηρεσιακών στελεχών.

**Ο Υπουργός Υγείας το καλοκαίρι του 2013 ανακοίνωσε την κατάργηση πολλών υποστηρικτικών υπηρεσιών των Νοσοκομείων και μετακινήσεις προσωπικού σε Νοσοκομεία άλλων πόλεων που ισοδυναμεί με απόλυση μέσω κλειστών διαθεσιμοτήτων.** **Με πολυήμερες παρεμβάσεις και κινητοποιήσεις το αποτρέψαμε.**

Με το ισχύον θεσμικό πλαίσιο προωθήθηκαν ελαστικές μορφές απασχόλησης (επικουρικό προσωπικό, κοινωνική εργασία, vouchers, μπλοκάκια παροχής υπηρεσιών) και η εκχώρηση στον Ιδιωτικό Τομέα, των εναπομεινάντων υποστηρικτικών υπηρεσιών. Ακόμη και οι εργαστηριακές εξετάσεις. Καθημερινά επιδιώκαμε να σταματήσουμε την εν λόγω πολιτική.

**Με την μεταρρύθμιση στην Πρωτοβάθμια Περίθαλψη η κυβέρνηση επεδίωξε την κατάργηση μονάδων και χιλιάδες διαθεσιμότητες – απολύσεις σύμφωνα με τις ΜΝΗΜΟΝΙΑΚΕΣ ΔΕΣΜΕΥΣΕΙΣ.**

Στην αρχή μέσω Αξιολόγησης των Μονάδων και του υπηρετούντος προσωπικού εντός μιας εβδομάδας.

Κινητοποιηθήκαμε σε συνεργασία με τους άλλους συνδικαλιστικούς φορείς της υγείας και το αποτρέψαμε.

Μετά ανακάλυψε τη μεταφορά των οργανικών θέσεων των υπαλλήλων στις Υγειονομικές Περιφέρειες μέσω κλειστής διαθεσιμότητας ενός μήνα και τη πλήρη και αποκλειστική απασχόληση των Ιατρών.

8.000 υγειονομικοί τέθηκαν σε διαθεσιμότητα και 4.000 ιατροί απολύθηκαν. Οι υπάλληλοι των Κέντρων Υγείας με τις παρεμβάσεις μας απέφυγαν τις διαθεσιμότητες και οι οργανικές θέσεις μεταφέρθηκαν με διαπιστωτικές πράξεις. Επίσης η μισθοδοσία και οι προμήθειες παρέμειναν στα Νοσοκομεία έως 31.12.2014.

Επανειλημμένα παρεμβήκαμε να δοθεί ετήσια παράταση με νομοθετική ρύθμιση. Παρά ταύτα δεν δόθηκε και σήμερα παρατηρείται λειτουργικό χάος. Στο παρά πέντε πληρώθηκαν οι εργαζόμενοι τον Ιανουάριο και τον Φεβρουάριο με δικές μας παρεμβάσεις. Οι Πρόσθετες Αμοιβές του έτους 2015 εγκρίθηκαν ξεχωριστά σε κάθε υγειονομική πρωτοβάθμια μονάδα.

**Η απελθούσα κυβέρνηση για την Ψυχιατρική Μεταρρύθμιση τα τρία τελευταία χρόνια έκανε στα λόγια όσα δεν έγιναν στην πράξη 20 χρόνια.**

Εγκαινίαζε ψυχιατρικές κλινικές σε Γενικά Νοσοκομεία που λειτουργούσαν από χρόνια, ανακοίνωνε την αποασυλοποίηση Χρόνιων Ασθενών στο πουθενά ή στις μη κερδοσκοπικές οργανώσεις με κριτήριο το κέρδος και επίσης ανακοίνωνε την Ίδρυση Ψυχιατρικών Κλινικών σε Γενικά Νοσοκομεία χωρίς να πληρούνται οι προδιαγραφές (Ιπποκράτειο Θεσ/κης, Πολυκλινική κα).

Όλα ήταν μεγάλα ψέματα. Στόχος ήταν η κατάργηση των Ψυχιατρικών Νοσοκομείων και οι διαθεσιμότητες προσωπικού.

Με χρήματα του Ελληνικού Λαού μετασχηματίστηκαν σε ανοικτούς χώρους Νοσηλείας.

Προσφέρουν υπηρεσίες στην Πρωτοβάθμια Περίθαλψη, στο τομέα των εισαγωγών και της ψυχοκοινωνικής αποκατάστασης. Στηρίζουν το Σύστημα Ψυχικής Υγείας μαζί με τις Ψυχιατρικές Κλινικές των Νοσοκομείων. Η πληρότητα όλων των ανεπτυγμένων μονάδων αγγίζει το 150%. Το 60% των εισαγωγών είναι με εισαγγελική παραγγελία για εγκλεισμό. Δεν επιτρέψαμε με τις δυναμικές κινητοποιήσεις των Πρωτοβάθμιων Σωματείων και της ΠΟΕΔΗΝ να καταργηθούν τα Ψυχιατρικά Νοσοκομεία. Πιέσαμε για την έκδοση των οργανισμών τους.

Η τομεοποίηση των υπηρεσιών με ολοκληρωμένο δίκτυο Δημοσίων Υπηρεσιών Ψυχικής Υγείας ανά πληθυσμό αναφοράς έμεινε μόνο στα χαρτιά.

Τα Περιφερειακά Ψυχιατρικά Νοσοκομεία καταργήθηκαν με το Ν.4052/2012 ως Νομικά Πρόσωπα και μεταφέρθηκαν στους Ψυχιατρικούς Τομείς των Νοσοκομείων των πόλεων που είναι ανεπτυγμένα. Δημιουργήθηκαν πλείστα λειτουργικά και οικονομικά προβλήματα τα οποία αναδείξαμε σε συνεργασία με τα Πρωτοβάθμια Σωματεία. Ζητήσαμε επανειλημμένως την αυτονομία τους.

Με το Ν.4272/2014 οι υπηρεσίες των Ψυχιατρικών Νοσοκομείων μεταφέρθηκαν στους οργανισμούς των Κέντρων Ψυχικής Υγείας. Είναι ένα βήμα προς την θετική κατεύθυνση. Η κτηματική και κτιριακή περιουσία των Περιφερειακών Ψυχιατρικών Νοσοκομείων παραχωρήθηκε στο ΤΑΙΠΕΔ παρότι σε αυτή είναι ανεπτυγμένες επαγγελματικές δραστηριότητες στις οποίες απασχολούνται Ασθενείς.

Παρεμβήκαμε δυναμικά αναδείξαμε το ζήτημα και πάγωσε η παραχώρηση. Με το Σύμφωνο Λυκουρέντζου – Andor προβλέπεται η κατάργηση των Ψυχιατρικών Νοσοκομείων μέσα στο έτος 2015.

Η ΠΟΕΔΗΝ ανέλαβε πρωτοβουλία και συνάντησε τον Επίτροπο της Ευρωπαϊκής Ένωσης κο Andor, παρουσία της αρμόδιας τότε υφυπουργού κας Παπακώστα και του συμβούλου της Ψυχιατρικής Μεταρρύθμισης κο Θεοδοράκη, Διοικητή του ΨΝΑ. Επιχειρηματολογήσαμε για τη μετεξέλιξη των Ψυχιατρικών Νοσοκομείων, τη ποιότητα των προσφερόμενων υπηρεσιών και τις ανεπτυγμένες υπηρεσίες που είναι αναντικατάστατες. Μας διαβεβαίωσε ότι η Ευρωπαϊκή Επιτροπή λόγω της οικονομικής κατάστασης της χώρας είναι ανοικτή για πολυετή παράταση στη μετεξέλιξη των Ψυχιατρικών Νοσοκομείων. Παρά ταύτα ο κος Θεοδωράκης μέχρι την παραμονή των εκλογών περιφερόταν από Νοσοκομείο σε Νοσοκομείο και με μεζούρα μέτραγε και ανακοίνωνε την ίδρυση Ψυχιατρικών Κλινικών. Πολιτική για γέλια και για κλάματα όπως τη χαρακτηρίσαμε.

**Σε περίοδο που έξι εκατομμύρια πολίτες ζουν κάτω ή στο όριο της φτώχειας η απελθούσα κυβέρνηση επεδίωξε την συρρίκνωση και απαξίωση των Μονάδων Πρόνοιας.**

Με τον νομοθετικές παρεμβάσεις μεταφέρθηκαν στο Υπουργείο Εργασίας και με Ν.4109/2013 συγχωνεύτηκαν σε ένα Νομικό Πρόσωπο ανά Περιφέρεια.

Επιδίωξαν τη συγχώνευση, τη κατάργηση πολλών Μονάδων και τις υποχρεωτικές μετακινήσεις προσωπικού σε μεγάλες αποστάσεις.

Τα Διοικητικά Συμβούλια των νέων Νομικών Προσώπων δεν προέβλεπαν εκπρόσωπο των εργαζομένων και με συνεχείς παρεμβάσεις επιτεύχθη

Οι Οργανισμοί των Μονάδων δεν εκδόθηκαν παρά τις παρεμβάσεις μας. Οι Μονάδες υποφέρουν από την υποχρηματοδότηση και την υποστελέχωση. Εξαιτίας της έλλειψης Μονάδων σαλαμοποιείται η περίθαλψη των περιστατικών χωρίς διαλογή ανά κατηγορία.

Οι πρόσθετες αμοιβές των Προνοιακών υπαλλήλων παρά τις παρεμβάσεις πληρώνονται με μεγάλες καθυστερήσεις και οφείλονται δεδουλευμένα πολλών μηνών παρελθόντων ετών.

**Με το Ν.4250/2014 η κυβέρνηση τροποποίησε το Σύστημα Αξιολόγησης με βαθμολογική υποχρεωτική κατάταξη των υπαλλήλων. Το 15% των υπαλλήλων βαθμολογούνταν κάτω από τη βάση (1 έως 6,9) επιδιώκοντας να συστήσει τη νέα δεξαμενή διαθεσιμοτήτων – απολύσεων και μείωσης μισθών με την καθιέρωση ατομικών μισθών.** Το 25% βαθμολογούνταν με άριστα (10, 9) εκ των οποίων μόνο το 70% των προϊσταμένων, επιδιώκοντας την κομματικοποίηση και τη χειραγώγηση της Δημόσιας Διοίκησης, αφού υποχρεωτικά οι τρεις στους δέκα Προϊσταμένους Οργανικών Μονάδων θα έχαναν τη θέση τους. Με το Σύστημα Αξιολόγησης επιδίωξε τη συρρίκνωση, την απαξίωση, την ιδιωτικοποίηση των Δημόσιων Κοινωνικών Υπηρεσιών.

Οι κινητοποιήσεις μας ήταν από τις μεγαλύτερες στην διαδρομή της ΠΟΕΔΗΝ συσπειρώνοντας το σύνολο των εργαζομένων. Αρνηθήκαμε τη συμμετοχή μας με Απεργία – Απειθαρχία – Ανυπακοή. Δεν επιτρέψαμε με προσεκτική προσέγγιση να αναπτυχθούν φαινόμενα κοινωνικού αυτοματισμού και εργασιακού κανιβαλισμού, αφού η κυβέρνηση ανακοίνωνε καθημερινά νέα μισθολόγια.

Συμπαρατάχθηκε μαζί μας το σύνολο των προϊσταμένων αρνούμενοι να παραδώσουν εισηγήσεις και βαθμολογία. Ήταν μία μεγάλη νίκη.

**Με Νομοσχέδιο εν μέσω της εκλογής Προέδρου της Δημοκρατίας και της διαφαινόμενης προκήρυξης των εκλογών ο Υπουργός Υγείας, για μικροκομματικές σκοπιμότητες σύστηνε Ειδικό Κλάδο Νοσηλευτών ΠΕ και ΤΕ αποκλείοντας το ΔΕ Νοσηλευτικό Προσωπικό.**

Επεδίωξε να εξυπηρετήσει το φαίνεσθε της ψευτοομοσπονδίας ΠΑΣΥΝΟ διχάζοντας το Νοσηλευτικό Προσωπικό χωρίς επαγγελματικό ή μισθολογικό όφελος.

Με παρεμβάσεις στη Βουλή, στους Βουλευτές, στα Κόμματα πλην της Χρυσής Αυγής και κινητοποιήσεις καταφέραμε την απόσυρση του άρθρου.

Ανοίξαμε τη διεκδίκηση Σύστασης Ενιαίου Κλάδου Νοσηλευτικού Προσωπικού και διέξοδο στα ΤΕΙ των ΔΕ.

**Ο Υπουργός επεδίωξε με το ίδιο Νομοσχέδιο το ξαφνικό θάνατο των Νοσηλευτικών Σχολών και τη συνέχιση λειτουργίας δύο εξ αυτών.** Διεκδικήσαμε τη συνέχιση λειτουργίας όλων ως Δημόσια ΙΕΚ. Τουλάχιστον καταφέραμε να παραπεμφθεί η λειτουργία τους σε Υπουργική Απόφαση.

Έξι ημέρες πριν τις εκλογές, ο Υπουργός τροποποίησε παράνομα Προεδρικό Διάταγμα με Υπουργική Απόφαση ανακαθορίζοντας τα καθήκοντα των Νοσηλευτών. Άλλο ένα δωράκι στη «πέμπτη φάλαγγά της». Χωρίς αντίκρισμα όμως. Αντιδράσαμε όπως και οι Ιατρικοί Σύλλογοι. Αναγκάστηκε σε απόσυρση.

**Ακόμη διώκονται συνάδελφοι μέλη των Επιτροπών Ενδονοσοκομειακών Λοιμώξεων για κακουργήματα από τη διαχείριση των Νοσοκομειακών Αποβλήτων για την εξυπηρέτηση ιδιωτικών συμφερόντων. Παρεμβήκαμε επανειλημμένως στους εκάστοτε Υπουργούς να σταματήσουν οι διώξεις αλλά και η συνοδεία των Αποβλήτων στη χωματερή.**

**Παρεμβήκαμε για το ξεπάγωμα των Μετατάξεων – Αποσπάσεων του προσωπικού. Πράγματι με το Ν.4223/2015 συστήθηκε νέο πλαίσιο Μετατάξεων – Αποσπάσεων με κατάργηση της πενταετούς προϋπηρεσίας**. Με εσωτερική παράνομη απόφαση του Υπουργού Υγείας πάγωσαν οι Μετατάξεις Νοσηλευτικού και Παραϊατρικού Προσωπικού σε ανώτερη κατηγορία άλλης ειδικότητας. Με πλείστες παρεμβάσεις ανακλήθηκε η παράνομη η απόφαση.

**Παρεμβήκαμε στις αναίτιες διώξεις υπηρεσιακών και συνδικαλιστικών στελεχών.**

**Καθημερινά παρεμβαίναμε σε συλλογικά και ατομικά αιτήματα. Δώσαμε πληροφορίες γραπτές και προφορικές σε ότι μας ζητήθηκε.**

**Οργανώσαμε δυναμικές κινητοποιήσεις. Συμμετείχαμε χωρίς φαβοριτισμούς σε δράσεις που οργάνωσαν τα Πρωτοβάθμια Σωματεία σε συνεργασία με τους φορείς και κατοίκους των περιοχών για την διασφάλιση της Δημόσιας Υγείας.** Επισκεφθήκαμε για ενημέρωση πολλές φορές τα Σωματεία Μέλη μας αναδεικνύοντας τους κινδύνους από τις ασκούμενες πολιτικές. Συνεργαστήκαμε με τις άλλες Ομοσπονδίες της Υγείας.

Αγωνιστικά – Ενωτικά συσπειρώσαμε τους εργαζόμενους σε απίστευτα ποσοστά γύρω από τα Πρωτοβάθμια Σωματεία της ΠΟΕΔΗΝ και την ΑΔΕΔΥ.

Πετύχαμε νίκες και όπου δεν τα καταφέραμε δημιουργήσαμε τις συνθήκες για μελλοντικές νίκες. Με τους αγώνες μας αποφύγαμε νέα κτυπήματα από τη κυβέρνηση αναλογιζόμενη το πολιτικό κόστος που της προκαλούσαμε.

Το Αγωνιστικό – Διεκδικητικό πλαίσιο ήταν επιθετικό και όχι αμυντικό.

Δεν μας νοιάζει ποιος κυβερνά, αλλά πως κυβερνά.

**Νικήσαμε σε πολλά ζητήματα.**

* Καταργήσαμε την Αξιολόγηση και δεν επιτρέψαμε στη κυβέρνηση να συστήσει νέα δεξαμενή για απολύσεις, διαθεσιμότητες και νέες απώλειες μισθών.
* Θεσμοθετήθηκαν Νόμοι για την εξόφληση των οφειλομένων δεδουλευμένων πρόσθετων αμοιβών.
* Δεν επιτρέψαμε την Σύσταση Ειδικού Κλάδου στο Νοσηλευτικό Προσωπικό
* Δεν έγινε ούτε μια απόλυση στην Υγεία και Πρόνοια εν αντιθέσει με τους άλλους κοινωνικούς φορείς
* Αποτρέψαμε τις υποχρεωτικές Μετατάξεις - Μετακινήσεις και μάλιστα σε μεγάλες αποστάσεις
* Δεν επιτρέψαμε την ενοποίηση των υπηρεσιών των διασυνδεόμενων Νοσοκομείων
* Δεν θα ήταν αυτή η κατάσταση των υπηρεσιών Υγείας και Πρόνοιας σήμερα εάν δεν παρεμβαίναμε συνεχώς και αγωνιστικά. Θα είχαν μετατραπεί σε ανταποδοτικές και ανταγωνιστικές
* Δεν επιτρέψαμε την κατάργηση Κέντρων Υγείας και Διαθεσιμότητες – Απολύσεις του προσωπικού πληρώθηκε ο μισθός τους
* Δεν έκλεισαν και άλλα Νοσοκομεία όπως επεδίωκε η κυβέρνηση καθώς και τα τρία μεγάλα Ψυχιατρικά Νοσοκομεία
* Δεν επιτρέψαμε την κατάργηση Προνοιακών Μονάδων και μετακινήσεις προσωπικού σε μονάδες που βρίσκονται σε μεγάλες αποστάσεις.
* Δεν επιτρέψαμε την ιδιωτικοποίηση της προνοσοκομειακής φροντίδας και άλλα πολλά

**Συνεχίζουμε τους Αγώνες,**

* Για ανάκτηση του συνόλου των Απωλειών σε εργασιακά, ασφαλιστικά, κοινωνικά, μισθολογικά δικαιώματα που υποστήκαμε τα τέσσερα ΜΝΗΜΟΝΙΑΚΑ ΕΤΗ.
* Για σύσταση ολοκληρωμένου δικτύου υπηρεσιών υγείας και πρόνοιας επαρκώς στελεχωμένο και χρηματοδοτούμενο με δωρεάν και καθολική πρόσβαση
* ΓΙΑ ΔΙΚΑΙΗ ΚΑΤΑΝΟΜΗ ΤΟΥ ΠΑΡΑΓΟΜΕΝΟΥ ΠΛΟΥΤΟΥ

ΟΛΟΙ ΜΑΖΙ ΑΠΟΦΑΣΙΣΤΙΚΑ – ΕΝΩΤΙΚΑ

ΑΓΩΝΙΣΤΙΚΑ ΧΑΡΑΖΟΥΜΕ ΤΗ ΝΕΑ ΠΟΡΕΙΑ

ΓΙΑ ΤΗΝ ΕΞΥΠΗΡΕΤΗΣΗ ΤΩΝ ΑΝΑΓΚΩΝ ΤΩΝ ΑΣΘΕΝΩΝ ΚΑΙ ΤΩΝ ΛΕΙΤΟΥΡΓΩΝ ΤΟΥ ΕΣΥ